מתי מדליקים נר חנוכה בע"ש ובמוצ"ש - לפי הרמב"ם?
"אין מדליקין נרות חנוכה קודם שתשקע החמה אלא עם שקיעתה לא מאחרין ולא מקדימין."
מתי אם כן מדליקים נר חנוכה בערב שבת או במוצאי שבת לפי רבינו?
ההיגיון מורה שיש להדליק בערב שבת כמה שיותר סמוך לשקיעה, ובמוצאי שבת כמה שיותר סמוך לאחר צאת הכוכבים. כמובן שלדעת רבנו מדליקים קודם נרות שבת ורק לאחר מכן נרות חנוכה, ובהתאם לכלל התלמודי: "תדיר ושאינו תדיר תדיר קודם".
"אמנם שמונת ימי חנוכה קבעו חז"ל, ואין שמונה ימים ללא שבת, וברור שכך הייתה התקנה [של חז"ל] מעיקרא: שבערב שבת מקדימין מעט ומשתדלים להדליק בסוף הזמן והוא שלא יגע באיסור שבת, ומדליקים אף לאחר הדלקת נר שבת וכפי שבארתי בהלכות שבת, דאין הדלקת הנרות עושה קבלת שבת. וכך במוצאי שבת מעיקר התקנה [של חז"ל להדליק נרות חנוכה] לאחרה מעט [=לאחֵר מעט את הדלקת נרות חנוכה]. ומנהגנו להבדיל מיד עם צאת השבת ואחר כך מיד להדליק חנוכה".